Astronomii au descoperit o planetă „super pufoasă”, despre care cred că este atât de ușoară, încât ar pluti pe apă, în ciuda faptului că este mult mai mare decât gigantul gazos Jupiter din Sistemul nostru Solar, transmite Sky News.
Oamenii de știință au spus că WASP-193b este „practic super pufoasă”, deoarece are o densitate remarcabil de scăzută pentru dimensiunea sa.
Ar fi formată în mare parte din hidrogen și heliu, potrivit unui studiu publicat în Nature Astronomy.
WASP-193b este un mister pentru experți, datorită dimensiunii sale, care este cu aproximativ 50% mai mare decât Jupiter.
„Planeta este practic super pufoasă”, deoarece este făcută în mare parte din gaze ușoare, mai degrabă decât din solide, potrivit autorului principal Khalid Barkaoui de la Institutul de Tehnologie din Massachusetts (MIT).
Oamenii de știință au spus că WASP-193b, despre care unii experți cred că este atât de ușoară încât ar putea pluti pe apă, este ideală pentru studierea formării și evoluției planetelor.
Existența exoplanetei a fost confirmată anul trecut, dar a fost nevoie de timp și muncă suplimentară pentru a determina consistența acesteia pe baza observațiilor de la telescoape.
Planeta este situată în afara Sistemului nostru Solar
Planeta este situată în afara Sistemului nostru Solar, la aproximativ 1.200 de ani lumină distanță și orbitează o stea similară cu Soarele.
Căldura de la Soarele din apropiere ar putea face ca atmosfera să se umfle, cred experții.
Apariția planetei pufoase vine la câteva zile după ce cercetătorii au dezvăluit că există un „super-Pământ” situat în galaxia noastră Calea Lactee.
Lumea stâncoasă, numită 55 Cancri e sau Janssen, este situată la aproximativ 41 de ani lumină de Pământ și are un diametru de aproximativ două ori mai mare decât cel al planetei noastre.
Renyu Hu, de la Jet Propulsion Laboratory al NASA și autorul principal al studiului publicat în revista Nature, a declarat: „Atmosfera este probabil bogată în dioxid de carbon sau monoxid de carbon, dar poate avea și alte gaze, cum ar fi vaporii de apă și dioxidul de sulf”.
Planeta „nu poate fi locuibilă”, deoarece este prea fierbinte pentru a avea apă lichidă, au adăugat oamenii de știință.